UZNESENIE EURÓPSKEHO PARLAMENTU (EÚ) 2020/1893

zo 14. mája 2020

s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2018, oddiel II – Európska rada a Rada

EURÓPSKY PARLAMENT,

so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2018, oddiel II – Európska rada a Rada,

so zreteľom na odporúčanie európskej ombudsmanky vo veci 1069/2019/MIG k sponzorstvu predsedníctva Rady Európskej únie,

so zreteľom na osobitnú správu európskej ombudsmanky v rámci strategického vyšetrovania OI/2/2017/TE v súvislosti s transparentnosťou legislatívneho procesu Rady,

so zreteľom na svoje uznesenie zo 17. januára 2019 o strategickom vyšetrovaní ombudsmanky OI/2/2017 týkajúcom sa transparentnosti legislatívnych rokovaní v prípravných orgánoch Rady EÚ (1) ,

so zreteľom na článok 100 a prílohu V k rokovaciemu poriadku,

so zreteľom na stanovisko Výboru pre ústavné veci,

so zreteľom na správu Výboru pre kontrolu rozpočtu (A9-0038/2020),

konštatuje, že rozpočtové prostriedky prenesené z roku 2018 do roku 2019 dosiahli celkovú výšku 56 599 584 EUR, čo predstavuje 10,7 % (v porovnaní s 60 576 175 EUR alebo 11,5 % v roku 2017), najmä z kategórií, ako sú počítačové systémy (18,3 milióna EUR), budovy (16,0 milióna EUR) a tlmočenie (11,9 milióna EUR); berie na vedomie zrušené rozpočtové prostriedky v roku 2018 vo výške 46 348 862 EUR (v porovnaní s 35 025 789 EUR v roku 2017); pripomína Rade, že prenosy predstavujú výnimky zo zásady ročnej platnosti rozpočtu a mali by odrážať skutočné potreby, a preto vyzýva Radu, aby zintenzívnila svoje úsilie s cieľom predchádzať nadmerným odhadom rozpočtu;

opäť konštatuje nízku mieru plnenia v prípade cestovných výdavkov delegácií so záväzkom vo výške 11,1 milióna EUR v porovnaní s konečným rozpočtom vo výške 22,3 milióna EUR vrátane vnútorných prerozdelení; konštatuje, že vzhľadom na to, že členské štáty museli vrátiť nevyužité sumy z predchádzajúcich rokov, Rada vyčlenila len 11,1 milióna EUR na následné platby; vyzýva Radu, aby informovala Európsky parlament o dosiahnutých výsledkoch v súvislosti s politikou dohodnutou s členskými štátmi s cieľom prekonať túto dlhodobú záležitosť;

vyjadruje znepokojenie nad alarmujúcimi informáciami, ktoré priniesli médiá v súvislosti so stavbou novej budovy Europa; vyzýva Radu, aby dôkladne preskúmala hlavného dodávateľa a celý reťazec subdodávateľov (ktorých je až 12 podľa médií), ako aj pracovné podmienky zamestnaných pracovníkov, a aby poskytla Výboru Európskeho parlamentu pre kontrolu rozpočtu všetky svoje zistenia;

víta skutočnosť, že v roku 2018 bolo vykonaných alebo sa vykonávalo 92 % odporúčaní z vnútorného auditu, ktoré boli vydané počas rokov 2015 – 2017; konštatuje, že ročný pracovný program vnútorného auditu z roku 2018 je založený na aktualizovanom hodnotení rizika so zreteľom na preskúmanie registrov rizík a účinne sa vykonával; berie na vedomie oblasti, v ktorých sa v roku 2018 vykonali audity, ako sú technické riadenie, verejné obstarávanie v oblasti IT, právny servis a komunikačná stratégia;

17.

poznamenáva, že v súvislosti s návrhom novej medziinštitucionálnej dohody o povinnom registri transparentnosti prístupnej v strojovo čitateľnom formáte pre zástupcov záujmových skupín, ktorá sa vzťahuje na Európsky parlament, Radu a Komisiu, sa v roku 2018 uskutočnili dve kolá rokovaní počas bulharského predsedníctva a jedno v roku 2019 počas rumunského predsedníctva; pripomína rozhodnutie európskej ombudsmanky z 18. júna 2019 (ďalej len „ombudsmanka“), že Generálny sekretariát Rady by mal viesť úplný záznam o všetkých stretnutiach medzi zástupcami záujmových skupín a predsedom Európskej rady a že by sa mal zverejňovať; vyjadruje poľutovanie nad skutočnosťou, že Rada sa aj napriek všetkým týmto rokovaniam stále nepripojila k registru transparentnosti, a vyzýva Radu, aby nadviazala na rokovania s cieľom dosiahnuť úspešný výsledok, ktorý napokon zahrnie do registra Radu; vyzýva Radu, aby preukázala skutočné odhodlanie dodržiavať zásady transparentnosti a zodpovednosti prijatím konkrétnych opatrení vychádzajúc z príkladu fínskeho predsedníctva; vyzýva všetky trojice predsedníctiev, aby išli príkladom tým, že odmietnu stretnutia s neregistrovanými lobistami;